FI Euroopan unionin virallinen lehti C 4/3

Neuvoston päätelmät toimista tullin tietotekniikkajärjestelmien kehittämiseksi

(2018/C 4/02)

EUROOPAN UNIONIN NEUVOSTO, joka

PALAUTTAA MIELEEN

— neuvoston 17. kesäkuuta 2016 antamat unionin tullikoodeksia koskevia jatkotoimia käsittelevät päätelmät (1), joissa neuvosto totesi, että unionin tullikoodeksia, jäljempänä ’koodeksi’ ja siihen liittyvää lainsäädäntöä (2) alettiin soveltaa 1. toukokuuta 2016 alkaen, ja korosti sen tärkeyttä, että vuoteen 2020 kestävän siirtymäkauden aikana toteutettavien ja erityisesti tietojärjestelmiä koskevien toimien olisi perustuttava realistisiin kustannuksiin ja aikatauluihin, ja tässä yhteydessä olisi tarkasteltava keinoja tullin ja kaupan kustannusten pitämiseksi mahdollisimman alhaisina esimerkiksi yhteisin tietoteknisin ratkaisuin;

— EU:n tulliliiton ja sen hallinnoinnin kehittämistä koskevat neuvoston päätelmät (3), joissa neuvosto pyysi jäsenvaltioita ja komissiota panemaan koodeksin täytäntöön ensisijaisena prioriteettina, kehittämään tullin tietotekniikkajärjestelmiä varten kattavan keskipitkän ja pitkän aikavälin strategian ja muun muassa harkitsemaan pysyvän rakenteen käyttämistä tietoteknisen infrastruktuurin hallinnoinnissa ottaen samalla huomioon jo kehitetyt tai käyttöön otetut tietotekniikkajärjestelmät;

— toimista tietojenvaihdon parantamiseksi ja EU:n tietojärjestelmien yhteentoimivuuden takaamiseksi annetut neuvoston päätelmät (4), joissa todetaan, että turvallisuus- ja rajavalvontajärjestelmien sekä tullijärjestelmien välinen yhteentoimivuus on prioriteetti korkeimmalla poliittisella tasolla;

— tullialan rahoituksesta annetut neuvoston päätelmät (5), joissa neuvosto painotti tarvetta edistää tullilainsäädännön ja tullivalvonnan nykyaikaisten toimintatapojen johdonmukaista ja yhdenmukaista täytäntöönpanoa ja mahdollistaa soveltuvin osin tullin yhteinen tietotekninen infrastruktuuri sekä pyysi komissiota laatimaan vuoden 2017 loppuun mennessä strategian tullin tietotekniikkajärjestelmien rakennetta, kehittämistä, hallinnointia ja rahoitusta varten ottaen huomioon komission ja jäsenvaltioiden velvoitteet kehittää EU:n lainsäädännön täytäntöönpanon edellyttämiä tietotekniikkajärjestelmiä;

— EU:n tulliliiton ja sen hallinnoinnin kehittämisestä annetun komission tiedonannon, jossa komissio panee merkille jäsenvaltioiden eriävät näkemykset siitä, mitä palveluja on kehitettävä ja pidettävä yllä EU:n tasolla,

OTTAA HUOMIOON

— jäsenvaltioiden ja komission ponnistelut tietotekniikkajärjestelmien valmistelemiseksi koodeksin täytäntöönpanoa varten ja niiden siinä saavuttaman edistyksen;

— tarpeen laatia pitkän aikavälin tietotekniikkastrategian tullin tietotekniikkajärjestelmien kehittämistä varten,

TOTEAA, ETTÄ

— tullin roolin laajennuttua tullimaksujen keruusta unionin turvallisuuden suojaamiseen, ja joissakin jäsenvaltioissa arvonlisäveron ja valmisteverojen keräämiseen, on olennaisen tärkeää, että tulliliitto hyödyntää potentiaalinsa ja voimavaransa entistä paremmin, tekee nykyistä korkeatasoisempaa yhteistyötä ja kehittää yhä tehokkaampia ja kustannustehokkaampia prosesseja;

— nykypäivän yhteiskunta edellyttää tullipalveluilta nopeaa toimintaa ja reagointikykyä, mikä puolestaan edellyttää tullilainsäädännön ja siihen liittyvien tietotekniikkajärjestelmien oikea-aikaista täytäntöönpanoa;

— yritykset ovat ilmaisseet suhtautuvansa myönteisesti siihen, että tullin tietotekniikkajärjestelmiin on sovellettava entistä johdonmukaisempaa lähestymistapaa, jotta voidaan vähentää kustannuksia ja työmäärää (6);

— tullin tulevien sukupolvien tietotekniikkajärjestelmien odotetaan parantavan EU:n tullilainsäädännön yhdenmukaista soveltamista ja riskinhallintaa, virastojen välistä yhteistyötä tullin ja rajavartioston välillä sekä yhteistyötä muiden virastojen ja kolmansien maiden kanssa ja varmistavan, että tietotekniikkajärjestelmät pystyvät mukautumaan tietotekniikan nopeaan kehitykseen;

KOROSTAA TARVETTA

— tarkastella sitä, miten ja milloin EU:n laajuista tai jäsenvaltioiden välistä resurssien yhdistämistä olisi sovellettava tullin tulevien tietotekniikkajärjestelmien kehittämiseen kunkin järjestelmän tarkoitus ja toiminnot huomioon ottaen, ja päästä asiasta sopimukseen. Tällä tavoin tulliliiton potentiaalia ja sen resursseja kyetään hyödyntämään täysimääräisesti, jotta voidaan tehdä nykyistä korkeatasoisempaa yhteistyötä sekä luoda tehokkaampia ja kustannustehokkaampia prosesseja tullin tietotekniikkajärjestelmien kehittämistä ja ylläpitoa varten;

— kartoittaa tarvittaessa asianmukaisia rahoituslähteitä tullin tulevien tietotekniikkajärjestelmien kehittämistä ja käyttöä koskevien uusien lähestymistapojen rahoittamiseksi;

— löytää tasapainoinen lähestymistapa nykyisen kehitysmallin muuttamiseksi tai korvaamiseksi ottaen huomioon sekä jäsenvaltioiden ja komission tekemät merkittävät investoinnit että tullin nykyisten tietotekniikkajärjestelmien käyttöikä ja toiminnot, kuten niiden yhteentoimivuus muiden kansallisten tietotekniikkajärjestelmien kanssa;

— arvioida millainen oikeudellisen kehyksen on oltava tullin tulevien tietotekniikkajärjestelmien kehittämistä koskevien uusien lähestymistapojen valmistelemiseksi kunnioittaen samalla jäsenvaltioiden ja EU:n välistä toimivallan jakoa;

PANEE TYYTYVÄISENÄ MERKILLE

— ensisijaiseksi asetetun vaiheittaisen lähestymistavan, jonka pitäisi olla tehokas ja kustannustehokas ratkaisu tullin tietotekniikkajärjestelmien seuraavaa sukupolvea varten vuodesta 2025 alkaen ja joka perustuu sidosryhmien yhteisesti hyväksymään arkkitehtuuriin;

— asiasta kiinnostuneiden jäsenvaltioiden ja komission sitoumuksen tarkastella perusteellisemmin tullin tietotekniikkajärjestelmien kehittämistä ja käyttöä koskevia uusia lähestymistapoja muun muassa toteuttamalla pilottihanke;

PYYTÄÄ KOMISSIOTA JA JÄSENVALTIOITA

— panemaan koodeksin täytäntöön tietotekniikan alan työohjelman ensisijaisena tavoitteena ja tarvittaessa kehittämään kyseisiä tietoteknisiä järjestelmiä yhteistyössä, jotta voidaan varmistaa koodeksin täysimääräinen täytäntöönpano;

— tarkastelemaan tullin tulevien tietotekniikkajärjestelmien kehittämistä ja käyttöä koskevia uusia lähestymistapoja yhteistyössä asianomaisten sidosryhmien kanssa pitäen mielessä, että ennen kuin uusia lähestymistapoja aletaan toden teolla tarkastella, koko ideasta, mukaan lukien pilottihankkeen tarkoitus, sidosryhmät, rahoitus ja joko pysyvän rakenteen tai yhteisen toimittajan käyttö tietotekniikkapalvelujen tarjoamiseksi, olisi laadittava perusteellinen selvitys liitteessä olevan Tallinnan julkilausuman mukaisesti.

— laatimaan kustannus-hyötyanalyyseja, mukaan lukien tarkka analyysi tullin tulevien tietotekniikkajärjestelmien kehittämistä ja käyttöä koskevien uusien lähestymistapojen kustannustehokkuudesta ja niiden vaikutuksista viranomaisiin, kauppaan ja yrityksiin.

(1) EUVL C 357, 29.9.2016, s. 2.

(2) Euroopan parlamentin ja neuvoston asetus (EU) N:o 952/2013, annettu 9. lokakuuta 2013, komission delegoitu asetus (EU) 2015/2446, annettu 28. heinäkuuta 2015, komission delegoitu asetus (EU) 2016/341, annettu 17. joulukuuta 2015, komission täytäntöönpanoasetus (EU) 2015/2447, annettu 24. marraskuuta 2015, ja komission täytäntöönpanopäätös (EU) 2016/578, annettu 11. huhtikuuta 2016.

(3) Asiak. 7585/1/17 REV 1.

(4) Asiak. 10151/17.

(5) Asiak. 7586/2017.

(6) Vuonna 2013 toteutettu ulkopuolinen selvitys, johon osallistui yli 1 000 yritystä: Study on the Evaluation of the EU Customs Union (Specific Contract No. 13 implementing Framework Contract No. TAXUD/2010/CC/101);T ISBN 978-92-79–33136–7.